MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets forordning om genetisk modificerede fødevarer og foderstoffer

1- SAGSFORLØB

Forslag sendt til Europa-Parlamentet og Rådet (KOM(2001) 425 endelig - 2001/173 COD): // 30. juli 2001

Udtalelse fra Regionsudvalget: // 16. maj 2002

Udtalelse fra Det Europæiske Økonomiske og Sociale Udvalg: // 30. maj 2002

Udtalelse fra Europa-Parlamentets førstebehandling: // 3. juli 2002

Ændret forslag fremsendt: // 9. oktober 2002

Politisk enighed i Rådet (kvalificeret flertal): // 28. november 2002

Vedtagelse af fælles holdning: // 17.03.2003.

2- FORMÅLET MED KOMMISSIONENS FORSLAG

Formålet med forslaget er at sikre et højt niveau for beskyttelsen af menneskers liv og sundhed, dyrs sundhed, miljøet samt forbrugernes interesser i relation til genetisk modificerede fødevarer og foderstoffer, samtidig med at det sikres, at det indre marked fungerer tilfredsstillende.

Forslaget fastlægger centraliserede fællesskabsprocedurer for vurdering, godkendelse og overvågning af genetisk modificerede fødevarer og foderstoffer og opstiller mærkningskrav for sådanne produkter.

3- BEMÆRKNINGER TIL DEN FÆLLES HOLDNING

3.1. Generelle bemærkninger

Kommissionen accepterede (uden ændring, principielt, delvis eller efter omformulering) 54 af de 111 ændringsforslag, Europa-Parlamentet havde vedtaget ved førstebehandlingen, og ændrede sit forslag i overensstemmelse hermed. Alle de af Europa-Parlamentets ændringsforslag, der var indarbejdet i Kommissionens forslag, er med - i det mindste delvis eller efter omformulering - i den fælles holdning.

I den fælles holdning er desuden indarbejdet - delvis og/eller efter omformulering - 17 andre af Europa-Parlamentets ændringsforslag (ændringsforslag 25, 35, 37 (som kun delvis blev accepteret af Kommissionen), 39, 47, 52, 74, 81 (som kun delvis blev accepteret af Kommissionen), 84, 87, 92, 93, 98, 122, 162, 163 og 164), så der kan opnås et kompromis mellem Europa-Parlamentets holdning og Kommissionens forslag, især om følgende spørgsmål: utilsigtet forekomst af genetisk modificeret materiale (med hensyn til godkendelse og mærkning), offentlighedens adgang til dokumenter og inddragelse af de nationale kompetente myndigheder i risikovurderingsprocessen.

Den fælles holdning indeholder desuden nogle supplerende ændringer, der er et resultat af drøftelserne i Rådet efter Europa-Parlamentets førstebehandling.

Den fælles holdning tager størst muligt hensyn til Europa-Parlamentets holdning og imødekommer de fleste medlemsstaters betænkeligheder på bestemte områder, samtidig med at alle de centrale elementer i Kommissionens forslag er bibeholdt. Centrale elementer som anvendelsesområdet for forslagets afsnit om godkendelse og mærkning samt centraliseringen af risikovurderingen og godkendelsesproceduren er bibeholdt.

3.2. Godkendelsesprocedure og sammenhæng med direktiv 2001/18/EF

Som en imødekommelse af Europa-Parlamentets holdning foreskriver den fælles holdning, at medlemsstaterne i højere grad inddrages i risikovurderingen og godkendelsesproceduren.

Ændringsforslag fra Europa-Parlamentet, der er indarbejdet i Kommissionens forslag og i den fælles holdning: 37, 81, 165.

I henhold til artikel 5, stk. 2, og artikel 17, stk. 2, i den fælles holdning skal medlemsstaterne straks informeres om ansøgningen, og ansøgningen skal stilles til rådighed for dem. Ifølge artikel 6, stk. 4, og artikel 18, stk. 4, (se også betragtning 33) i den fælles holdning har de kompetente nationale myndigheder, der er udpeget i henhold til direktiv 2001/18/EF, i forbindelse med GMO'er eller fødevarer/foderstoffer, der indeholder eller består af GMO'er, tre måneder til over for Den Europæiske Fødevaresikkerhedsautoritet (i det følgende benævnt "autoriteten") at udtale sig om miljørisikovurderingen. Stk. 6 i de to artikler foreskriver, at disse udtalelser sendes videre til alle medlemsstaterne, til Kommissionen og til ansøgeren.

Ændringsforslag fra Europa-Parlamentet, der er delvis indarbejdet i den fælles holdning: 39, 84, 87.

Ifølge artikel 6, stk. 3, litra c), og artikel 18, stk. 3, litra c), (se også betragtning 34) i den fælles holdning skal miljørisikovurderingen foretages af en national kompetent myndighed, der er udpeget i henhold til direktiv 2001/18/EF, hvis en GMO skal anvendes som frø eller andet planteformeringsmateriale. Kommissionen kan acceptere denne bestemmelse som et kompromis i forhold til Europa-Parlamentets holdning, ud fra den betragtning at sagkundskaben på nationalt plan er mere relevant med hensyn til dyrkning og at det ikke berører procedurens centraliserede karakter.

Supplerende ændringer, der er indarbejdet i den fælles holdning:

- I henhold til artikel 5, stk. 2, og artikel 17, stk. 2, i den fælles holdning skal ansøgningen sendes til den nationale kompetente myndighed i en medlemsstat, som sender den videre til autoriteten.

- I henhold til artikel 6, stk. 2, og artikel 18, stk. 2, i den fælles holdning kan de nationale kompetente myndigheder via autoriteten anmode ansøgeren om supplerende oplysninger.

- I henhold til artikel 6, stk. 5, litra e), og artikel 18, stk. 5, litra e), i den fælles holdning skal autoritetens udtalelse, hvis det drejer sig om GMO'er eller fødevarer/foderstoffer, der indeholder eller består af GMO'er, omhandle betingelser for beskyttelse af særlige økosystemer/miljøer og/eller geografiske områder. Dette er på linje med artikel 19, stk. 3, litra c), i direktiv 2001/18/EF.

- I henhold til artikel 7, stk. 8, og artikel 19, stk. 8, i den fælles holdning skal henvisninger i del A og D i direktiv 2001/18/EF til GMO'er, der er tilladt i henhold til del C i direktivet, finde tilsvarende anvendelse på GMO'er, der er tilladt i henhold til den foreslåede forordning. Dette er i overensstemmelse med artikel 12 i direktiv 2001/18/EF om vertikal lovgivning.

- I artikel 7, stk. 1, og artikel 19, stk. 1, i den fælles holdning findes der ikke længere mulighed for - i tilfælde af usædvanlig komplicerede sager - at Kommissionen kan fravige kravet om at fremlægge et udkast til beslutning senest tre måneder efter at have modtaget autoritetens udtalelse.

- Artikel 9, stk. 2, artikel 10, stk. 3, artikel 21, stk. 2, og artikel 22, stk. 3, i den fælles holdning gør det klart, at risikovurderingen og godkendelsesproceduren finder tilsvarende anvendelse i tilfælde af ændring, suspension og tilbagekaldelse af tilladelser.

Kommissionen kan acceptere disse ændringer, da de ikke berører den centraliserede fællesskabsprocedure for risikovurderingen (autoritetens centrale rolle) og for tilladelsen (beslutning vedtaget ved komitologiproceduren) eller ændrer retsgrundlaget for forordningsforslaget.

3.3. Informationskrav og inddragelse af offentligheden i godkendelsesproceduren

Ifølge den fælles holdning skal informationskravene strammes, hvilket imødekommer Europa-Parlamentets holdning.

Ændringsforslag fra Europa-Parlamentet, der er indarbejdet i Kommissionens forslag og i den fælles holdning: 30, 38, 45, 55, 56, 57, 77, 82, 90, 101, 102, 103.

Den fælles holdning indeholder en ny særskilt artikel om aktindsigt (artikel 29), ifølge hvilken centrale dokumenter som ansøgningen om tilladelse, supplerende oplysninger fra ansøgeren og overvågningsrapporter gøres tilgængelige for offentligheden, dog med undtagelse af fortrolige oplysninger. Det fastsættes endvidere i artiklen, at autoriteten og medlemsstaterne skal anvende principperne i forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter.

I henhold til artikel 5, stk. 3, litra j), artikel 6, stk. 5, litra f), artikel 17, stk. 3, litra j) og artikel 18, stk. 5, litra f), i den fælles holdning skal referencematerialet være til rådighed, og der skal være oplysninger (i hver fase af proceduren og til slut i registret) om, hvor der er adgang til det.

Ændringsforslag fra Europa-Parlamentet, der er delvis indarbejdet i den fælles holdning: 47, 52, 92, 98.

I artikel 6, stk. 6, og artikel 18, stk. 6, i den fælles holdning er det fastsat, at autoritetens udtalelse skal omfatte de oplysninger, som den bygger på, herunder udtalelser fra de nationale kompetente myndigheder, der er blevet hørt. Ifølge den nye artikel 29 i den fælles holdning skal udtalelserne fra disse kompetente myndigheder offentliggøres. Kommissionen er enig i denne øgede åbenhed for så vidt angår baggrunden for autoritetens udtalelse.

Supplerende ændringer, der er indarbejdet i den fælles holdning:

I henhold til artikel 30, stk. 5, i den fælles holdning må anvendelse af påvisningsmetoder samt reproduktion af referencemateriale ikke begrænses af udøvelse af intellektuelle ejendomsrettigheder eller på anden måde. Kommissionen er enig i, at kompetente myndigheders eller virksomhedslederes anvendelse af påvisningsmetoder samt reproduktion af referencemateriale for genetisk modificerede fødevarer og foderstoffer er af største betydning for kontrollen og overvågningen. Distribution af kontrolprøver til de nationale referencelaboratorier, som foreskrevet i bilaget til den fælles holdning, forventes ligeledes at styrke denne mulighed.

3.4. Den Europæiske Fødevaresikkerhedsautoritets rolle

Ændringsforslag fra Europa-Parlamentet, der er indarbejdet i den fælles holdning: 93.

Den fælles holdning indeholder ikke længere bestemmelsen om, at Kommissionen skal offentliggøre en henstilling om karakteren af den risikovurdering, autoriteten skal foretage. Kommissionen kan acceptere, at denne opgave er en del af autoritetens beføjelser inden for de regler, der er fastsat i den foreslåede forordning.

Supplerende ændringer, der er indarbejdet i den fælles holdning: Den fælles holdning indeholder små ændringer i fordelingen af opgaverne mellem autoriteten, der foretager risikovurderinger, og Kommissionen, der er beslutningstager i risikostyringsprocessen. I henhold til artikel 8, stk. 1, og artikel 20, stk. 1, skal eksisterende produkter meddeles Kommissionen i stedet for autoriteten. Ifølge artikel 9, stk. 1 og 3, og artikel 21, stk. 1 og 3, er det Kommissionen, indehaveren af tilladelsen skal henvende sig til i forbindelse med overvågningen. Ifølge artikel 11, stk. 1, og artikel 23, stk. 1, skal ansøgningen om forlængelse af tilladelsen sendes til Kommissionen, og artikel 30, stk. 2, giver Kommissionen kompetence til at afgøre, hvilke oplysninger i ansøgningen der skal anses for fortrolige. Kommissionen kan acceptere at betragte disse opgaver som en del af risikostyringen i stedet for en del af risikovurderingen, og den bemærker, at autoriteten og medlemsstaterne stadig er helt involveret i proceduren.

Den fælles holdning indeholder endvidere en ny artikel 36 om administrativ gennemgang af autoritetens handlinger eller mangel på samme. Kommissionen kan acceptere denne bestemmelse, da den udgør et sikkerhedsnet, når autoriteten træffer eller undlader at træffe foranstaltning med retlige virkninger.

3.5. Eksisterende produkters status

Supplerende ændringer, der er indarbejdet i den fælles holdning: I den fælles holdning (artikel 8 og 20) sondres der mellem genetisk modificerede produkter, der allerede er godkendt i henhold til eksisterende bestemmelser (omfattet af Kommissionens forslag) og andre genetisk modificerede produkter, som er blevet lovligt markedsført i Fællesskabet inden den dato, fra hvilken denne forordning finder anvendelse. Den anden kategori af produkter betragtes også som eksisterende produkter og omfattes af de betingelser, der er fastsat i de pågældende artikler.

Kommissionen kan acceptere, at denne anden kategori af produkter også falder ind under anvendelsesområdet for den ordning, der gælder for de eksisterende produkter, og dermed falder ind under den foreslåede forordnings anvendelsesområde, da det dermed bedre lader sig gøre at kontrollere og overvåge alle genetisk modificerede fødevarer og foderstoffer, der findes på fællesskabsmarkedet.

3.6. EF-referencelaboratorium

Ændringsforslag fra Europa-Parlamentet, der er indarbejdet i Kommissionens forslag og i den fælles holdning: 41, 44, 86, 89.

Artikel 6, stk. 3, litra d), og stk. 5, litra f) samt artikel 18, stk. 3, litra d), og stk. 5, litra f), i den fælles holdning gør det klart, at EF-referencelaboratoriet i alle tilfælde skal undersøge og validere påvisningsmetoden, inden autoriteten afgiver udtalelse.

Supplerende ændringer, der er indarbejdet i den fælles holdning: Ifølge artikel 32 i den fælles holdning skal ansøgere om tilladelse bidrage til betaling af omkostningerne i forbindelse med de opgaver, der udføres af EF-reference laboratoriet og Det Europæiske Net af GMO-laboratorier, og de nærmere gennemførelsesbestemmelser i den forbindelse vedtages efter komitologiproceduren (se også fælleserklæringen fra Rådet og Kommissionen i bilaget til denne meddelelse). Kommissionen er enig i dette princip, da de EU-midler eller nationale midler, der er afsat hertil, måske ikke dækker alle udgifter til undersøgelse og validering af påvisningsmetoder, som ansøgeren har fremlagt.

3.7. Utilsigtet forekomst af genetisk modificerede materialer i fødevarer og foderstoffer

Den fælles holdning indeholder et kompromis mellem Europa-Parlamentets holdning og Kommissionens forslag, idet den strammer betingelserne for fravigelse i forbindelse med tilladelse og mærkning, der var fastsat i Kommissionens forslag i tilfælde af utilsigtet eller teknisk uundgåelig forekomst af genetisk modificeret materiale i fødevarer eller foder.

3.7.1. Fravigelse i forbindelse med tilladelse

Ændringsforslag fra Europa-Parlamentet, der er delvis indarbejdet i den fælles holdning: 25, 74, 122.

Supplerende ændringer, der er indarbejdet i den fælles holdning:

Den nye artikel 47 i den fælles holdning omfatter følgende stramninger af de tidligere artikel 5 og 18 i Kommissionens forslag: overgangsforanstaltning (anvendes i tre år) - tærskelværdi på højst 0,5 % og lavere tærskelværdier, navnlig for GMO'er, der sælges direkte til den endelige forbruger - positiv videnskabelig udtalelse på EF-plan om det genetisk modificerede materiale inden den dato, fra hvilken forordningen finder anvendelse - intet afslag på ansøgning vedrørende det genetisk modificerede materiale - offentligt tilgængelige metoder til påvisning af det genetisk modificerede materiale. Artikel 47 foreskriver endvidere, at gennemførelses bestemmelser vedtages ved komitologiproceduren, og i artikel 48 i den fælles holdning henvises der udtrykkeligt til, at gennemførelsen af artikel 47 skal tages op til behandling senest to år efter, at forordningen er trådt i kraft.

Direktiv 2001/18/EF ændres i overensstemmelse hermed ved artikel 43 i den fælles holdning.

Kommissionen kan acceptere disse stramninger af tolerancen over for ikke-tilladt genetisk modificeret materiale i fødevarer eller foder, hvis sikkerhed er blevet vurderet i Fællesskabet, og som er fundet sikkert. Kommissionen foretrækker den oprindelige tolerance på 1 %, der ville have påvirket samhandelen mindre, men accepterer tærskelværdien på 0,5 %, der er fastsat i den fælles holdning, når aftalen ses som en samlet helhed, og i betragtning af at bestemmelsen tages op til revision (se også erklæringen fra Kommissionen i bilaget til denne meddelelse).

3.7.2. Fravigelse i forbindelse med mærkning

Ændringsforslag fra Europa-Parlamentet, der er delvis indarbejdet i den fælles holdning: 162, 163, 164.

Supplerende ændringer, der er indarbejdet i den fælles holdning:

Artikel 12, stk. 2, 3 og 4, samt artikel 24, stk. 2, 3 og 4, i den fælles holdning indeholder følgende stramninger eller klarere bestemmelser i forhold til Kommissionens forslag: tærskelværdi på højst 0,9 % - tærskelværdien beregnes for hver enkelt ingrediens i fødevaren eller foderstoffet - lavere tærskelværdier kan fastsættes, navnlig for fødevarer eller foder, der indeholder eller består af GMO'er, på baggrund af videnskabelige og teknologiske fremskridt. Nærmere gennemførelses bestemmelser til foranstaltninger, der er nødvendige for at virksomhedslederne overholder mærkningskravene, kan endvidere ifølge artikel 14, stk. 1, og artikel 26, stk. 1, vedtages efter komitologiproceduren.

Kommissionen kan acceptere disse ændringer, da de gør det klarere, hvad grundreglerne, der i forvejen var med i forordningsforslaget, går ud på, samtidig med at der gives mulighed for gennemførelsesbestemmelser, der skal hjælpe virksomhedslederne til at overholde bestemmelserne. Tærskelværdien på 0,9 % ligger meget tæt på den tærskelværdi på 1 %, der i forvejen gælder for utilsigtet forekomst af genetisk modificeret materiale i fødevarer, og det forventes ikke, at den får væsentlig betydning for handelspartnere.

3.8. Krav til mærkning

Ændringsforslag fra Europa-Parlamentet, der er indarbejdet i Kommissionens forslag og i den fælles holdning: 70, 71, 110, 112, 123, 145, 146, 147.

Artikel 13 og 25 i den fælles holdning gør kravene til mærkning af genetisk modificerede fødevarer og foderstoffer klarere og mere præcise. Artikel 46, stk. 2, i den fælles holdning indeholder en omformulering af bestemmelsen om overgangs foranstaltninger for mærkning: I stedet for at fastsætte en generel frist for anvendelsen af disse foranstaltninger, opstilles der et kriterium for anvendelsen af de nye krav til mærkning om, at fremstillingsprocessen for det pågældende genetisk modificerede produkt skal være begyndt før den dato, fra hvilken forordningen finder anvendelse. Dermed skulle mærkningsbestemmelserne kunne håndhæves i praksis.

Supplerende ændringer, der er indarbejdet i den fælles holdning: Artikel 14, stk. 2, i den fælles holdning tager hensyn til den særlige situation med hensyn til mærkningskrav, der gælder for storkøkkener, der leverer mad til den endelige forbruger, ved at der kan vedtages gennemførelsesbestemmelser. Kommissionen kan gå ind for dette for at sikre, at mærkningsreglerne kan anvendes i praksis.

Artikel 27, stk. 2, i Kommissionens forslag er udgået, da ændringer af de grundlæggende mærkningsregler for fodermidler bliver omfattet af et særskilt forslag fra Kommissionen.

Artikel 27, stk. 3, litra b), i Kommissionens forslag er udgået, da videregivelsen af den entydige identifikator for genetisk modificeret foder hører under anvendelsesområdet for forslaget til forordning om sporbarhed og mærkning af genetisk modificerede organismer og sporbarhed af fødevarer og foder fremstillet af genetisk modificerede organismer.

3.9. Andet

3.9.1. Forsigtighedsprincippet

Europa-Parlamentets ændringsforslag 1 og 13 er blevet indarbejdet i artikel 1 i den fælles holdning, hvor der mere generelt henvises til de overordnede principper i forordning (EF) nr. 178/2002, som bl.a. omfatter anvendelsen af forsigtighedsprincippet.

3.9.2. Begrebet "risiko"

Europa-Parlamentets ændringsforslag 23 er blevet indarbejdet i artikel 4, stk. 1, litra a), og artikel 16, stk. 1, litra a), i den fælles holdning, hvor kravet om nulrisiko erstattes af et krav om ingen uacceptabel risiko, hvilket ligger på linje med Kommissionens forslag. Et nulrisikoniveau kan ikke garanteres formelt i betragtning af definitionen af "risiko" i forordning (EF) nr. 178/2002, som er indsat i artikel 2, stk. 1, i den fælles holdning. I overensstemmelse med nyere retspraksis fra Retten i Første Instans påhviler det beslutningstageren i risikostyringsprocessen at bestemme, hvor stor en risiko der kan accepteres, på grundlag af en risikovurdering, idet også andre faktorer, der har naturlig forbindelse til det pågældende spørgsmål, tages i betragtning, ligesom der også tages hensyn til målene i den relevante lovgivning.

3.9.3. Bestemmelse om nødforanstaltninger

Europa-Parlamentets ændringsforslag 117 og 118 har til formål at give medlemsstaterne mulighed for at reagere hurtigt i krisesituationer. Af hensyn til ensartetheden i spørgsmål om fødevare- og foderstofsikkerhed bringer artikel 34 i den fælles holdning denne bestemmelse på linje med beskyttelsesbestemmelsen i artikel 53 og 54 i forordning (EF) nr. 178/2002, hvilket også stemmer overens med Kommissionens ændrede forslag. Dermed får medlemsstaterne mulighed for at træffe midlertidige nationale beskyttelsesforanstaltninger på visse betingelser.

3.9.4. Etikgrupper

Med artikel 33 i den fælles holdning vedrørende Høring af Den Europæiske Gruppe vedrørende Etik inden for Naturvidenskab og Ny Teknologi bliver der mullighed for at høre ethvert andet relevant organ oprettet af Kommissionen med henblik på at få en udtalelse om etiske spørgsmål. Dermed får beslutningstageren i risikostyrings processen flere muligheder og mere fleksibilitet med henblik på at indhente udtalelser om særlige etiske spørgsmål, inden der træffes en beslutning inden for rammerne af den foreslåede forordning.

3.9.5. Tekniske og redaktionelle ændringer, bedre og klarere formuleringer

Den fælles holdning indeholder en række redaktionelle ændringer, hvoraf de fleste hidrører fra Europa-Parlamentets ændringsforslag, og som Kommissionen er enig i, fordi de tager sigte på at gøre teksten klarere og mere forståelig. Disse ændringer i den fælles holdning omfatter navnlig:

- tilføjelser og præciseringer i definitionerne, navnlig med hensyn til udelukkelsen af aktiviteter med indesluttet anvendelse fra definitionen af "markedsføring" (artikel 2) og præcisering af anvendelsesområdet for definitionen af "foderstoffer" (betragtning 8)

- henvisning til anvendelsen af de generelle principper for import (betragtning 43)

- henvisning til uafhængige videnskabelige undersøgelser og eksisterende officielle prøveudtagningsmetoder i ansøgningen om tilladelse (artikel 5, stk. 3, og artikel 17, stk. 3)

- klarere sondring mellem gennemførelsesbestemmelser og retningslinjer for ansøgningen (artikel 5, stk. 7 og 8, samt artikel 17, stk. 7 og 8)

- præcisering af anvendelsesområdet for overvågningskravene (artikel 9, stk. 1, og artikel 21, stk. 1)

- præcisering i kravene til genetisk modificerede foderstoffer (artikel 16, stk. 1, litra c))

- præciseringer i overgangsforanstaltningerne for ansøgninger og anmeldelser (artikel 46)

- formel vedtagelse af ordlyden af bestemmelsen om komitologiproceduren (artikel 35)

- relevant henvisning til forordning (EF) nr. 178/2001 forskellige steder i teksten i forbindelse med autoritetens opgaver

- tilpasning af de fornødne ændringer af andre retsakter (artikel 42) og opdatering af henvisningerne til andre retsakter (f.eks. direktiv 2002/53/EF og 2002/55/EF).

4- KONKLUSION

Set i lyset af ovenstående bemærkninger kan Kommissionen gå ind for den fælles holdning, som Rådet har vedtaget med kvalificeret flertal.

5- ERKLÆRINGER FRA KOMMISSIONEN

Kommissionens erklæringer og to fælleserklæringer fra Rådet og Kommissionen findes i bilaget til denne meddelelse.

BILAG

FÆLLESERKLÆRINGER FRA RÅDET OG KOMMISSIONEN

OG ERKLÆRINGER FRA KOMMISSIONEN

Fælleserklæring vedrørende artikel 3:

"Rådet og Kommissionen:

- er enige om, at der er behov for at præcisere, hvilken status der gælder for fødevarer, som er produceret ved gæring med brug af genetisk modificerede mikroorganismer, der ikke forekommer i det færdige produkt, senest i forbindelse med den rapport, som Kommissionen skal forelægge, jf. forordningens artikel 46 [1]

[1] Artikel 48 i den fælles holdning.

- noterer sig, at det vil blive præciseret i forbindelse med det forslag, som Kommissionen er ved at udarbejde som lovgivningsmæssig ramme for enzymer til brug i fødevarer, hvilken status enzymer, der bruges som teknisk hjælpestof, har."

Fælleserklæring vedrørende artikel 33 [2]:

[2] Artikel 32 i den fælles holdning.

"Rådet og Kommissionen er enige om, at der i forbindelse med udarbejdelsen af de gennemførelsesbestemmelser, der er nævnt i artikel 33 , må tages behørigt hensyn til det specifikke tilfælde med bioteknologiforskning i udviklingslande."

Erklæring fra Kommissionen:

"Kommissionen vil i sit kommende forslag om offentlig kontrol af fødevarer og foderstoffer søge at sikre, at bestemmelserne, navnlig hvad angår genetiske modificerede fødevarer og foderstoffer, kan gennemføres og håndhæves i praksis. Den vil endvidere søge at sikre, at de finansielle aspekter af disse kontrolbestemmelser ikke får uforholdsmæssigt store virkninger for medlemsstaterne, og at de står i forhold til målsætningen."

Erklæring fra Kommissionen vedrørende artikel 36 [3]:

[3] Artikel 35 i den fælles holdning.

"Kommissionen opretter en ny sektion for "genetisk modificerede fødevarer og foderstoffer samt miljørisici" under Den Stående Komité for Fødevarekæden og Dyresundhed med henblik på artikel 36 i denne forordning og tilstræber at skabe gode muligheder for, at den relevante ekspertise, medlemsstaterne råder over, kan indgå effektivt i arbejdet i denne sektion."

Erklæring fra Kommissionen vedrørende artikel 45a [4]:

[4] Artikel 47 i den fælles holdning.

"Kommissionen undersøger i forbindelse med den i artikel 46, stk. 1, [5] omhandlede revision, om anvendelsen af artikel 45a [6] har skabt problemer, eller om dens udløb vil kunne skabe problemer."

[5] Artikel 48, stk. 1, i den fælles holdning.